એમ તો ધોની હાલમાં બંને તરફથી દબાણમાં છે. તેની કેપ્ટનશિપમાં ટીમને હારનો સામનો કરવો પડી રહ્યો છે તે ઉપરાંત તેનું ખુદનું ફોર્મ પણ એવું છે કે તે દબાણમાં રહેશે જ. ધોની હાલમાં વિજય હજારે ટ્રોફી (વન ડે)માં ઝારખંડ તરફથી રમી રહ્યો છે અને પાછલી પાંચ મેચની ચાર ઇનિંગ્સમાં તે કુલ ૭૨ રન જ બનાવી શક્યો છે, જે દરમિયાન તેનો સર્વશ્રેષ્ઠ સ્કોર ૪૪ રનનો રહ્યો છે. જોકે પાછલી પાંચ આંતરરાષ્ટ્રીય વન ડે મચમાં ધોનીએ દક્ષિણ આફ્રિકા સામે અણનમ ૯૨ અને ૪૭ રનની બે મહત્ત્વપૂર્ણ ઇનિંગ્સ જરૂર રમ્યો, પરંતુ હાલ તે મેચ વિનર ખેલાડી સાબિત થઈ રહ્યો નથી. સૌથી મોટો સવાલ એ જ છે કે જો ધોની કેપ્ટનપદેથી હટી જાય તો શું એક વિકેટકીપર બેટ્સમેન તરીકે તેને ટીમમાં સ્થાન મળે ખરું? જો ના, તો એવું માની લેવું જોઈએ કે તેની કેપ્ટનશિપ ખતમ થતાં જ ધોનીની કરિયર પણ ખતમ થઈ જશે.